Groot oorname by sakesentrum - Supplements - Erongo
Tuesday, May 21st, 2019 10:45:03
In een van die grootste saketransaksies in jare op Hentiesbaai het Magic Discounters van Hentiesbaai van eienaars verwissel. Die nuwe eienaars het reeds oorgeneem met sake wat normaal voortgesit word.
Magic Discounters se gevestigde sakebelange langs die kus was op Walvisbaai, Swakopmund en Hentiesbaai. Die oorname geld nie die takke op Walvisbaai en Swakopmund nie. Op Hentiesbaai sal Magic Discounters wel nou bekend wees as Magic Discounters Hentiesbaai.
Die oorname op Hentiesbaai is deur die Agenbaggroep met die inkoopsentrrum Hentiesbaai Spar as sy kernbedryf. Die sentrum word omring deur neswinkels en beskik ook oor ‘n groot parkeerterrein. Magic Discounters is naby die Spar-kompleks wat reeds vir baie toeriste en Hentiesbaaiers ‘n eenstop-inkoopsentrum is.
Die transaksie is deur Daleen Agenbag van Hentiesbaai Spar bevestig. Die bestuur van Magic Discounters is reeds deur Johan Agenbag en die egpaar se seun, Karel, oorgeneem. In die selfdienwinkel Spar sal Daleen en Corné Agenbag sake soos altyd voortsit. Op Johan en Karel wag die nuwe uitdaging net ‘n paar tree se stap van die bestaande Spar-sentrum.
Besonderhede van die bedrag wat by die oorname betrokke is, is nie verstrek nie.
Daleen Agenbag het met haar bevestiging van die transaksie gesê eintlik bly alles dieselfde by Magic Discounters.. Rakpryse verander nie. Sedert die oorname op 1 Augustus was daar wel ‘n herrangskikking binne Magic Discounters.
Die groot winkel is ‘n verskaffer van hardeware, speelgoedreekse, skryfbehoeftes, skoonmaakmiddels en kombuistoerusting. Volgens Daleen Agenbag is Magic Discounters veral bekend vir skoonmaakmiddels.
1 month - 15 April 2019 | Supplements